NAGRAĐENI LITERARNI RADOVI

RAZREDNA NASTAVA

Škola šokačkog divana

Većina ljudi o šokačkom govoru šuti,

zato će te ga sada od mene čuti.

Davno stol govorilo se nije,

nego sinija govorilo se prije.

Kurjak bio bi vuk,

 kada ga netko vidi- otišao bi u daleki muk.

Šenca- pitate se što je to bilo,

to je bila pšenica što se mnogo silo.

Kći bila je ćera

i imala je prekrasnog kera.

Otac bio je ćaća

i imao je puno sestara i braća.

Penđer prozor je bio,

a kada kiša pada upisao ju je kao da ju je pio.

Ćela značilo bi htjela,

možda bi i metlu htjela pa bi avliju pomela.

Avlija dvorište bi bilo,

 ljepotu duda nikad ne bi skrilo.

Dede bilo bi daj,

pa bi se reklo- Dede mi poklon i za kirbaj!

Čiča starija osoba biva,

ne zanima njega što mu je kosa siva.

Ulica bila je šor

i nitko na njoj nije bio spor.

Kru bio je kruh,

a ne bi bilo dobro da je uvijek suh.

Zavičajni govor bećari njeguju

i zato ga đakovačka djeca dobro poznaju.

Nadam se da vam se svidjelo ovo,

jer sada je gotovo.

Lucija Džakula, 3. r.

Zvončarica

Otela san bit Zvončarica. Ma su mi rekli da ne moren aš Zvončari moru bit samo mladići. Ma kakova im je to regula? Va Žejanah na polne hodi kolona Zvončari. Baš se veselin! Dedo me pripejal va Žejane kade me je dočekal nono. Z nonoton povedan žejanski. Povedala san nonotu: Rad rašfi Zvončaricam tot če de ča rabeši klopotu. Otejen bit Zvončarica, iman se ča mi za to rabi i anke kampanu!

Mladići ki su me čuli su mi se počeli smejat, mami nono reče: Ma neka se jelj samo ardu, nu štivu ke fetele potu tot, pak ši Zvončarica fi! (Neka se smeju, ne znaju da divojke moru se, anke biti Zvončarice!) I tako san postala Zvončarica!

Matea Frank, 1. r.

Maškare

Saki put kad se pali pust, maškare hode po kućah.

One pobiraju jaja, slašćice, a ki put dobiju ča soldi.

Užanca je kantat pred vrateh.

Kada se fini obhajat, se ča sej dobilo stavi se na kup.

Onda se podeli tako da si dobiju odpriljke isto.

Na kraje se store fritule, pojedu se i gre se spat.

Lasta Rosić, 1. r.

PREDMETNA NASTAVA

Na šufitu moje babe

Na šufitu moje babe

Čuje se ustajala arija.

Vrime je tamo

Zakračunato vavik.

Šufit ovaj svitla

Odavna vidia nije.

Skrivena tude leži

Jena vela valiža.

Puna siromaških vešta.

Nisu to vešte iz bogatih žurnala

Vengo iz babinih mladih dana.

Zovu me zlatni botuni

Kafeni žepi obrubjeni merlon

Urešeni šarenin cvićen.

Zajubit se lako možeš

u ovu skromnost i lipotu.

Una Prgomet, 6. r.

 „Bošnjaci se nadaleko znaju po oborcim' i po šlingeraju!“

Zvonilo je! Zvonilo je za kraj školske godine! I velika gomila učenika pojurila je prema izlazu iz škole. Ante i ja krenuli smo kući pričajući kako ćemo provesti ljeto.

Ante je govorio: „Ja svako ljeto provedem na moru kod bake i dede.“

„Zar nikad nisi nigdje bio ljeti na odmoru osim na moru?! začudio sam se.

„Ne!“, kratko je odgovorio, „A ti, Vinko?“

 „Ja svakoga ljeta idem i na more i kod bake i dide u Bošnjake, selo u Slavoniji. To je rodno selo moje mame.“

Tada mi sinu fantastična ideja.

„Ante, a da ti provedeš dio ovog ljeta kod mene, u Slavoniji?“

„To bi bilo sjajno, ali morat ćemo dobiti odobrenje roditelja.“

„ Pa, moji neće imati ništa protiv jer sam već bio tamo tri ljeta s mojim bratom Ilijom. Osim toga, ja svakako idem.“

„ Dobro, onda samo još ja moram nagovoriti roditelje, a to neće biti lako“, napomenuo je Ante.

I tako smo otišli do njegove kuće. Začudo, njegovi roditelji su se složili, a našoj sreći nije bilo kraja.

 „Ante, danas je petak, krećemo busom u ponedjeljak, ujutro oko deset. Počni se pakirati.“

 „Čekaj malo, ići ćemo sami busom?!“

„Ne, po nas dolazi moja baka. Čuj, moram ići, već sam odavno trebao biti kod kuće. Vidimo se u ponedjeljak!“ vikao sam mu dok sam odlazio.

 U nedjelju navečer stigla je baka. Jedva sam se pozdravio s njom, a mama je već dosađivala da je vrijeme za spavanje.

Ujutro je tata odvezao baku, Antu i mene na kolodvor. Točno u deset sati stigao je bus na kojem je pisalo: Zagreb – Kutina – Slavonski Brod – Županja – Vukovar – Ilok.

„Gdje mi silazimo?“ znatiželjno je upitao Ante.

„U Županji.“ uglas odgovorismo baka i ja.

Na kolodvoru u Županji već nas je čekao dida.

„Dida!“ povikao sam i potrčao do njega. Došli su do nas baka i Ante, a dida priđe Anti i čvrsto mu stisne ruku.

„Dobar dan dječače!“ izusti dida „ Kako se zoveš?“

„Ante“, stidljivo mu odgovori moj prijatelj.

Sjeli smo u didin stari, plavi, prašnjavi auto i krenuli u Bošnjake. Na Antinom se licu vidjelo uzbuđenje kad smo prošli lijevo od tamno žute table na kojoj je pisalo *Bošnjaci*, a stotinjak metara dalje zdesna smo vidjeli velika 3D slova na kojima je još jednom pisalo *Bošnjaci*. Ubrzo smo stigli do katnice smeđeg prizemlja, kata sagrađenog od žutih cigli, krova od crvenog crijepa i ajnforom visokim pet metara. Izašao sam iz auta i otvorio prvo jednu pa drugu kapiju. Čim sam zakoračio u ogromno dvorište, naša Hope dotrčala je i pozdravljala nas lajući od sreće. Ante, koji je do maloprije bio odmah iza mene, sakrio se iza auta.

„Hope, mjesto!“ viknula je baka.

„ Ante, Ante!“ dozivao sam ga.

„Je li pas otišao?“ upita me uplašeno.

„Da, otišao je“, odgovorio sam mu kroz smijeh. Nisam mogao vjerovati da se boji naše Hope.

Ušli smo u veliko, prostrano dvorište. Prvo što je napravio, bilo je vrlo djetinjasto. Uskočio je u trampolin. Za to vrijeme baka je u ljetnoj kuhinji već grijala čobanac kojeg je jučer skuvala. Ja sam se igrao s Hope. Ante je po onom jakom suncu skakao na trampolinu kao da mu je to prvi i zadnji put u životu.

„Ruuuuuučak!“ zvala je baka Ana.

Potrčao sam oprati ruke jer dugo nisam jeo bakine ukusne ručkove. Ante je nevoljko, ali poslušno izašao iz trampolina i oprao ruke. Tada je baka konačno poslužila ukusni čobanac.

„Kakvo je ovo jelo?“ proučavajući je upitao Ante.

„Čobanac, svidjet će ti se.“ Odgovorio sam i zagonetno dodao Anti čašu vode.

„Možda će ti trebati.“

Ante je bio pomalo zbunjen. Tada sam počeo jesti,a krajičkom oka gledao sam kada će Ante staviti prvu žlicu čobanca u usta. Prve tri sekunde nije se događalo ništa, ali onda je Ante zgrabio čašu i popio skoro pola. Kada je spustio čašu na drveni stol rekao mi je: „Mogao si me upozoriti na očitiji način!“

„Mogao sam, ali nisam jer onda ne bi bilo smiješno.“

Smijao sam se, a Ante je pojeo čobanac, ali s gutljajem vode nakon svake žlice.

Nakon ručka baka mi je rekla da pokažem Anti kuću. Prvo sam mu pokazao prizemlje, a zatim i kat. Nakon razgledavanja odveo sam ga u centar sela. Pokazao sam mu prekrasnu visoku crkvu žute boje. Zatim smo došli na trg i divili se fontanama. I za kraj smo obišli Šumarski muzej, jedini u nizinskoj Hrvatskoj. U njemu smo vidjeli stogodišnji alat za izradu oboraka. Ante nije mogao vjerovati kad sam mu rekao da će već sutra uživo vidjeti kako se to koristi kod jedinog čovjeka u selu koji još radi oborke, Stipe Jovanovca po selu zvanog Sarvan. Drugoga jutra krenuli smo do Sarvana na kraj Pogana. Niz drum uz ušorene kuće 'odali smo do Stipine kapije i avlije. A ispred je stajao Sarvanov sin.

„Koga trebate?“

 „Stipu, Sarvana.“

Čovjek je viknuo: „Dada, trebaju te neka đeca!“

 „Ajde, pusti ih“, čuo se glas iz avlije.

 Ušli smo, ugledali Sarvana kako sjedi na klupčici uz vanjsku peć iznad koje je stražarila preparirana čaplja. Ideja da sjedimo blizu nje na prvu pomisao nam nije bila privlačna, ali ipak smo sjeli do njega i zamolili ga da nam priča o oborcima.

A on počme divanit': “Uglavnom, prije se sve pravilo od brijesta. Brijest je bio, recimo, u našim šumama, bio je dobar kad se smota. Nije pucalo, kako bi rekao... E sad, brijesta nema, sad pravimo od oraha. Orah se mota fino. Išlo se u šumu, odabere se drvo, sruši se, izreže se. I kasnije se ta daska, kad se osuši, mora skuvat' i ugrijat' da bi se smotala. Ne može nasuvo! Pravi se dano, što mi kažemo za dno. I vozili smo po Srijemu, po Bosni, kojekud smo vozili po naši sela ovi... Prodavali, to je bilo za prihod“, sjeća se Stipa.

Pa opet nastavlja pokazivati. Ante od uzbuđenja ni trepnuo nije kraj stogodišnjeg alata.

„Kad se skuva“, opet ponavlja Stipa dok rukavom briše čelo, „onda ima taj šajtov - osovinu sa zubima. I kad kroz to prođe, onda se savije. To su k'o dva valjka. I stavi se u menđelu tu koja ga drži dok se ne osuši da drži taj sastav. Trebaju trojica, dvojica da okreću šajtove i jedan malo da poslužuje. Kad se to o'ladi onda se sašije ekserima i ide obrada. To se radilo za šljivu, za žito, kukuruz, za 'ranu. Da se stoka može prihranjivati. A sad, u današnje vrijeme, to se prodaje samo za suvenire. Plastika je prevladala. To je prije pola sela radilo recimo u bošnjačkom kraju. Pola sela je i živilo od toga, od prihoda“, kaže nam Stipa.

„A vi ste jedini u selu koji to radi?“

„Tu nema... ni'ko više ne radi“, odmahuje Stipa, „tako da nema to neke velike budućnosti, ništa od toga sad nema. Držim do toga što imam, eto to od ti' par alata i da ne izumre zanat.“

Na oborke se stavljaju ukrasi od zlatoveza. Stipa nas je poslao u Markovac kod kćeri Melite Lešić udane u Bartolovu kuću. „Pripovidaj đeci malo o zlatovezu“, kaz'o joj je kad ju je nazv'o.

Ona je provirila s ganka i vikala: „ 'ajte dečki, taman sam napravila poderane gaće da malo prizalogajite.“

Dok smo mi uživali u domaćem specijalitetu, ona se dala u priču...

„Zlatovez je tradicijski vez koji se radi preko kartona, potječe zapravo iz nošnje. Ako je tradicijski zlatovez, onda se radi s donjim koncem, a gore ide zlatna nit. Slaže se, zapravo, na tome kartonu te niti zlatne i dobije se mustra na kraju koja može biti nošnja, ali i motiv za oborke, za suvenire, za slike...

Vješta je ona. Kroz prste plete sitan konac dok nam objašnjava.

„Karton stavimo debljine dva milimetra. Na njega nacrtamo olovkom mustru koju želimo. Našije se na platno, stavi na đerđe, rastegne se platno na đerđe. Ide prvo šifon, dolje platno pa se našije gornja ta svila. Može se raditi na plišu i na štofu. Ušije se karton s koncem i onda se sa zlatnim koncem izrađuje. A koliko traje, ovisno je o kompliciranosti mustre. Kod nas su bile više tradicijski neki uski kartoni, uske mustre koje su bile možda debljine pola centimetra, znači, tako se vodila mustra. Koliko bi sad trebalo vremenski ovisi s koliko niti se veže, ne znam, tradicijski je nekako s četiri, ali evo, ovisi. Dvije gore, dvije dolje ili? Ne, četiri gore! Četiri gore zlatni konac, a jedan donji konac je, zapravo, obični konac. Ja sad već dugo vezem, ja znam vezati sto deset“, fali se ona.

„Zlato je prije bilo više metalizirano i nije smilo pokisnit', nije smilo ništa. Danas je plastificirano. Ovaj tradicijski zlatovez preko papira, preko kartona nesme se oprat'. Jer taj karton se jednostavno smekani, ubljuzga, kako bi' kazala...“

Anti više nije bilo do ručnog rada pa smo krenuli do Bete, Elizabete Jelić u štalu. Pred kapijom nas dočeka Betin sin Marko i kaže: „Kerovi laju, al' neće ujest'.

„Ne opet pas“, žalostio se Ante, ali je ipak krenuo unutra. I Beta radi ručni rad. Ona radi šlingeraj. Fodruka, izvlači i šlinga. Ali Anti je bilo draže isprobati šta je ona sve skuvala. Trpeza puna! Od bećarca, do kuvani' jaja i krompira u mundiru. Pa lepinjice, kiflice s pekmezom i dizanci.

Onda smo išli u štalu kod krave, jedne. Imala je i tele.

A Beta kaže: „Imali smo više krava pa smo nosili u mljekaru svako jutro, a sad nemamo tako puno, onda pravimo sir. Većinom kuhani sir. Metnem da se ugrije, kada počne vreti, uspem sirće ili ima sir za koji to ne mora vreti, to samo na temperaturi od 36 stepeni i ono se zgruša, metne se soli, a bude i ovaj što se skišća, to je slatki sir to se metne na toplo, za dva dana se skisne, odvoji se sjerutka i sipaš u prozračne vrećice i metneš da se cidi. Može i na gazu i da vidiš kako je slatko domaće mliko kad se skisne. Drukče je slatko, ovo je naše slađe. I kad i kavu piješ s mlikom k'o da je gušća. I ni' se kava tako često pila. Ni' bilo vremena, puno se radilo. Joj, kad se iđe na njivu pa se istruskaš po lenija, a onda… Al' sam se natovarila i bala i svašta sam radila. Ništa mi ni' bilo teško. Kopali smo repu. Majko mila, voljela sam s mobom ić'! Ako je bila jaka vrućina pa pod prikolicu metnemo ponjavu i na nju kuvane slanine, masnog kruva posolitoga. To je bio esktra specijalitet. Pa amperom zagrabiš ladne vode, svaka koljeba je imala đeram“...prisjeća se Beta.

Ante i ja obilazili smo selo još danima, najeli se na svakom pragu, naslušali se priča kako se njekada živilo i kako se njekada radilo... nosili smo oborak u koji su nam ljudi stavljali slatkiša, pokoji novčić, njekad nješta kako bi rekli Bošnjačani.

Vinko Milunović, 5. r.

Labatorci

U Karlin razred došla je nova učenica Marija. Ona je iz Zagreba. Karla je Mariju upoznala na prvom malom odmoru. Marija ju je pitala želi li ići na piknik blizu rijeke Kupe pa joj tamo može pričati zanimljivosti o Karlovcu. Karla je pristala. Poslije nastave otišle su na piknik. Polako se spuštala večer, a Karla se zamislila gledajući u rijeku Kupu i prestala pričati Mariji o Karlovcu. ''Što je'' upita je Marija. ''Ma ništa, spušta se večer pa bismo mogle i kući, znaš, zbog labatoraca,'' odgovori Karla. ''Tko su oni?“ malo preplašena upita Marija.

Legenda kaže da su labatorci strašna bića koja žive u rijeci Kupi, ali najviše vole duboke virove. Navečer djecu, koja nisu na vrijeme došla kući, hvataju i od njih rade sapun.

Marija proguta knedlu.

Oni su živjeli ovdje još prije postanka grada. Nitko nije vidio labatorce, no prvi susret imali su graditelji Karlovačke zvijezde. Starosjedioci iz okolice Karlovca upozoravali su ih na labatorce, no oni nisu slušali. Već prvom zabijenom lopatom u buduću tvrđavu Zvijezdu, graditelje je zaustavila velika poplava. No oni nisu odustajali borili su se sa svim neprilikama nekoliko godina.

Već su bile upaljene ulične lampe. Karla zaustavi priču i kaže Mariji, ''hajmo kod mene, na čaj, završiti priču'', Marija se složila. Voda za čaj se grijala dok je Karla nastavljala priču .''A kako su labatorci to uspijevali ?“ prekine je Marija, ''E, nisu oni bili sami,'' odgovori Karla te nastavi temu.

Tu su i sirene, one su labatorcima dobre susjede. Sirene su im pomagale hipnotizirajući svojim glasom plivače. Stariji su naraštajima pripovijedali da na karlovačkom području žive vodene vile čiji je dom rijeka Korana. Bile su prilično nestašne i zaigrane. Noću bi krale mlinarima konje i jahale bi ih cijelu noć. Ujutro bi mlinari našli svoje konje neispavane sa sitnim pletenicama upletnim u njihovu grivu. Kupa uzvodno od Karlovca dom je planinskim, gorskim i šumskim vilama dok su sirene živjele u njezinom mirnijem dijelu.

Možda je ovo samo legenda ili ipak ima neke istine u ovom. Nemojte se plašiti ako noću sretnete vilu ili sirenu.

S tim riječima Karla je završila priču, a Marija je sva radosna otišla kući.

Lucija Štefanac, 6. r.